
	Παρουσίαση του βιβλίου

του Ανδρέα Αντωνιάδη

Ο ΘΕΙΟΣ ΚΩΣΤΑΚΗΣ

ΚΑΙ Η ΡΙΤΑ ΧΕΪΓΟΥΟΡΘ
τριλογία
στο Σπίτι της Κύπρου

Τη Δευτέρα 14 Νοεμβρίου 2022, στις 19:00, θα πραγματοποιηθεί στο Σπίτι της Κύπρου, Ξενοφώντος 2Α  στο Σύνταγμα, η παρουσίαση του νέου βιβλίου του Ανδρέα Αντωνιάδη, με τίτλο «Ο θείος Κωστάκης και η Ρίτα Χέιγουορθ, τριλογία», που κυκλοφορεί από τις Εκδόσεις Βακχικόν.
Ο Ανδρέας Αντωνιάδης γεννήθηκε στη Λευκωσία. Ζει στην Αθήνα. Εργάστηκε στο ΡΙΚ και στην ΕΡΤ. Σκηνοθέτησε κυρίως θέατρο και ντοκιμαντέρ. Έχει εκδώσει μία συλλογή διηγημάτων, τρεις ποιητικές συλλογές, δύο βιβλία με θεατρικά  έργα και δύο μυθιστορήματα. 

Όπως σημειώνεται στο οπισθόφυλλο του βιβλίου του, «Σ’ αυτή την τριλογία ο αφηγητής διανύει την περίοδο ενηλικίωσής του αντλώντας εμπειρίες από τους πιο μυθιστορηματικούς τύπους του οικογενειακού του περιβάλλοντος, σε μια αστική οικογένεια της Λευκωσίας του δεύτερου μισού του 20ου  αιώνα. Ο θείος Κωστάκης, που τον μυεί στη μαγεία του κινηματογράφου, ο σκύλος του ο Τζακ, που αναδεικνύεται σε ήρωα, η μυστηριώδης και σαγηνευτική θεία Αθηνά, πιανίστρια που αγαπά τον Σούμαν και παίζει πιάνο σε ορχήστρα νυχτερινού κέντρου, και γύρω τους το σύμπαν του μικρού ήρωα από γονείς, θείους, θείες, ξαδέλφια, φίλους. Ένας ολόκληρος κόσμος που ζει τη χρωματιστή του καθημερινότητα, ενώ δίπλα του η Ιστορία γράφει τις δικές της μαυρόασπρες σελίδες. Ένα συναρπαστικό παραμύθι για μεγάλους γραμμένο με μαεστρία και τρυφερότητα για έναν κόσμο που δεν είναι χαμένος, γιατί αποτελεί κομμάτι της συλλογικής μας μνήμης και της προσωπικής αλήθειας του καθενός μας.»
Το βιβλίο θα παρουσιάσει η Ανθούλα Δανιήλ, διδάκτωρ Φιλολογίας, συγγραφέας και κριτικός λογοτεχνίας. Παρεμβαίνουν, ο ποιητής Τίτος Πατρίκιος και η συγγραφέας Μαρία Στασινοπούλου. Αποσπάσματα θα διαβάσει ο ηθοποιός Κρατερός Κατσούλης.
Η εκδήλωση θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=13062
_______________

Η είσοδος στην εκδήλωση επιτρέπεται σύμφωνα με τα ισχύοντα υγειονομικά πρωτόκολλα.
7 Νοεμβρίου 2022

